Komisijos reglamentas (EB) Nr. 1934/2001
2001 m. spalio 1 d.
iš dalies keičiantis Reglamentą (EB) Nr. 296/96 dėl valstybių narių teiktinos informacijos ir mėnesinio Žemės ūkio orientavimo ir garantijų fondo (EŽŪOGF) Garantijų skyriaus lėšomis finansuojamų išlaidų užsakymo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m gegužės 17 d. Tarybos reglamentą (EB) Nr. 1258/1999 dėl bendrosios žemės ūkio politikos finansavimo [1], ypač į jo 5 straipsnio 3 dalį ir 7 straipsnio 5 dalį,
kadangi:
(1) 1999 m. liepos 23 d. Komisijos reglamento (EB) Nr. 1750/1999, nustatančio išsamias Tarybos reglamento (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai [2] taikymo taisykles, su paskutiniais pakeitimais, padarytais Reglamentu (EB) Nr. 1763/2001 [3], 37 straipsnio 1 dalyje numatyta, kad valstybės narės ne vėliau kaip iki kiekvienų metų rugsėjo 30 d. kiekvienam kaimo plėtros programavimo dokumentui pateiktų einamųjų finansinių metų išlaidų bei išlaidų, likusių apmokėti iki tų metų pabaigos, ataskaitą ir visų finansinių metų iki šio programavimo pabaigos peržiūrėtų išlaidų prognozes. Šie reikalaujami dokumentai suteikia Komisijai pagrindinę informaciją apie kaimo plėtrai skirtų išlaidų raidą einamaisiais ir būsimaisiais finansiniais metais, į kurią vėliau galima atsižvelgti nustatant mokėtinus avansus ir rengiant biudžetą. Todėl Reglamento (EB) Nr. 1750/1999 37 straipsnio 2 dalis numato, kad jeigu 37 straipsnio 1 dalyje nurodyti dokumentai nėra išsamūs arba nesilaikoma terminų, Komisija laikinai ir vienoda suma sumažina avansus, įtraukdama į sąskaitas žemės ūkio išlaidas. Siekiant įgyvendinti šią nuostatą, yra tikslinga apriboti atitinkamų finansinių metų finansinį poveikį deklaruojant išlaidas ir numatyti suspenduoti avansą tik už rugsėjo mėn. Todėl atitinkamai turėtų būti pakeista Komisijos reglamento (EB) Nr. 296/96 [4] su paskutiniais pakeitimais, padarytais Reglamentu (EB) Nr. 1557/2001 [5], 4 straipsnio 6 dalis.
(2) Reglamento (EB) Nr. 296/96 3 straipsnio 6 dalyje yra nurodyti dokumentai, kuriuos būtina perduoti Komisijai kiekvieną mėnesį iki 20 d., kad ji galėtų įregistruoti Bendrijos biudžete ankstesnį mėnesį padarytas išlaidas. Būtų tikslinga į šiuos dokumentus įtraukti sąskaitas, kuriose būtų nurodytos su Tarybos reglamento (EEB) Nr. 1883/78 [6] 4 straipsnio 1 dalyje su paskutiniais pakeitimais, padarytais Reglamentu (EB) Nr. 1259/96 [7], minimu viešuoju saugojimu susijusios išlaidos.
(3) Kadangi šiame reglamente numatytos priemonės atitinka Fondo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 296/96 iš dalies keičiamas taip:
1) 3 straipsnio 6 dalis papildoma d punktu:
"d) sąskaitos, kuriose būtų nurodytos su Tarybos reglamento (EEB) Nr. 1883/78 4 straipsnio 1 dalyje minimu viešuoju saugojimu susijusios išlaidos."
2) 4 straipsnio 6 dalis pakeičiama taip:
"6. Jei kasmet iki rugsėjo 30 d. Komisija negauna Komisijos reglamento (EB) Nr. 1750/1999 [8] 37 straipsnio 1 dalyje nurodytų dokumentų, ji, pranešusi atitinkamai valstybei narei, suspenduoja avanso mokėjimą už išlaidas, padarytas remiantis tuo reglamentu.
Kai šie dokumentai gaunami nuo spalio 1 d. iki 15 d., avanso mokėjimas už išlaidas, padarytas remiantis Reglamentu (EB) Nr. 1750/1999, gali būti atidėtas tiek dienų, kiek vėluoja dokumentai.
Kai šie dokumentai pateikiami po spalio 15 d., avansų mokėjimas už išlaidas, padarytas rugsėjo mėnesį remiantis Reglamentu (EB) Nr. 1750/1999, suspenduojamas iki avanso už spalio mėn. mokėjimo pradžios."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 2001 m. spalio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2001 m. spalio 1 d.